[pic] | EVROPSKA KOMISIJA |

Bruselj, 15.2.2011

COM(2011) 61 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/010 CZ/Unilever, Češka)

OBRAZLOŽITVENI MEMORANDUM

Točka 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira.

Pravila, ki se uporabljajo za prispevke iz ESPG, so določena v Uredbi (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2].

Češka je 24. marca 2010 vložila vlogo EGF/2010/010 CZ/Unilever za finančni prispevek iz ESPG po odpuščanju presežnih delavcev v podjetju Unilever ČR spol.s r.o. v Nelahozevesu (v nadaljnjem besedilu: Unilever) na Češkem.

Komisija je vlogo temeljito preučila in v skladu s členom 10 Uredbe (ES) št. 1927/2006 sklenila, da so izpolnjeni pogoji za finančni prispevek na podlagi te uredbe.

POVZETEK VLOGE IN ANALIZA

Ključni podatki: |

Referenčna št. ESPG | EGF/2010/010 |

Država članica | Češka |

Člen 2 | (a) |

Glavno podjetje | Unilever ČR spol.s r.o. |

Dobavitelji in proizvajalci v poproizvodni fazi | 0 |

Referenčno obdobje | 16. 9. 2009–16. 1. 2010 |

Datum začetka izvajanja prilagojenih storitev | 16. 10. 2009 |

Datum vloge | 24. 3. 2010 |

Presežni delavci v referenčnem obdobju | 634 |

Presežni delavci pred referenčnim obdobjem in po njem | 0 |

Upravičeni presežni delavci skupaj | 634 |

Presežni delavci, za katere je predvidena pomoč | 460 |

Izdatki za prilagojene storitve (v EUR) | 474 463 |

Izdatki za izvajanje ESPG[3] (EUR) | 23 723 |

Izdatki za izvajanje ESPG (v %) | 4,8 |

Celotni proračun (v EUR) | 498 186 |

Prispevek ESPG (65 %) (v EUR) | 323 820 |

1. Vloga je bila vložena pri Komisiji 24. marca 2010, do 20. septembra 2010 pa je bila dopolnjena z dodatnimi informacijami.

2. Vloga izpolnjuje pogoje za uporabo sredstev ESPG iz člena 2(a) Uredbe (ES) št. 1927/2006 in je bila vložena v roku 10 tednov, kot določa člen 5 navedene uredbe.

Povezava med presežnimi delavci in velikimi strukturnimi spremembami v svetovnih trgovinskih tokovih zaradi globalizacije ali svetovne finančne in gospodarske krize

3. Da bi Češka dokazala povezavo med presežnimi delavci ter svetovno finančno in gospodarsko krizo, trdi, da sta se poraba in prodaja živil, kakršna proizvaja podjetje Unilever na Češkem, zaradi te krize močno znižali. Navedla je statistike Eurostata, ki kažejo, da se je v 12-mesečnem obdobju od septembra 2008 do avgusta 2009 promet od prodaje na drobno v EU-27 zmanjšal za 3,32 %, v euroobmočju za 4,52 %, na Češkem pa za 5,88 %.

Proizvodni obrat podjetja Unilever v Nelahozevesu je dobavljal proizvode za celotni trg EU, zaradi zmanjšanja povpraševanja po njegovih izdelkih pa je proizvodnja postala nevzdržna. Vendar približno 45 % svojih proizvodov dobavlja „lokalnemu“ trgu, tj. na Češkem in Slovaškem, podatki češkega statističnega urada, navedeni v vlogi, pa potrjujejo, da se je prodaja v maloprodajnem trgovinskem sektorju na Češkem v enoletnem obdobju do septembra 2009 zmanjšala za 5,88 %.

Češka trdi, da so številni potrošniki zaradi negotovosti, ki jo je ustvarila svetovna gospodarska kriza, spremenili svoje vzorce potrošnje. Nekateri potrošniki so omejili svojo potrošnjo, drugi so se preusmerili na izdelke nižje kakovosti. Oba dejavnika sta močno vplivala na povpraševanje po izdelkih z blagovno znamko, kot so tista, ki jih proizvaja Unilever. V vlogi so navedeni podatki Eurostata o zaupanju potrošnikov, ki kažejo bistveno znižanje v EU-27 in na Češkem med letom 2009.

Manjše zaupanje potrošnikov in slabša prodaja sta tako povzročila znižanje obsega proizvodnje v Nelahozevesu, Unilever pa je reorganiziral proizvodne zmogljivosti. Podjetje se je odločilo zapreti tovarno v Nelahozevesu ter lokalnemu trgu in trgu EU dobavljati svoje izdelke iz drugih proizvodnih obratov, vključno s tistimi drugje v EU.

Prikaz števila odpuščenih presežnih delavcev in skladnost z merili iz člena 2(a)

4. Češka je to vlogo vložila v skladu z merilom za pomoč iz člena 2(a) Uredbe (ES) št. 1927/2006, ki zahteva, da je v podjetju v državi članici v štirih mesecih vsaj 500 presežnih delavcev, vključno z odpuščenimi delavci pri dobaviteljih in proizvajalcih v poproizvodni fazi.

5. V vlogi je navedenih 634 presežnih delavcev v podjetju Unilever v štirimesečnem referenčnem obdobju od 16. septembra 2009 do 16. januarja 2010. Vsi številčni podatki o presežnih delavcih so bili izračunani v skladu z določbami tretje alinee drugega odstavka člena 2 Uredbe (ES) št. 1927/2006. Češka je Komisiji v skladu z zahtevami te alineje predložila dodatne informacije o dejanskem številu odpuščenih presežnih delavcev.

Razlaga nepredvidene narave navedenega odpuščanja presežnih delavcev

6. Češka trdi, da ni bilo mogoče predvideti niti svetovne gospodarske in finančne krize niti stopnje njenega učinka.

Opredelitev podjetij, ki odpuščajo, in delavcev, za katere je predvidena pomoč

7. V vlogi je navedenih skupaj 634 presežnih delavcev v podjetju Unilever ČR, spol.s r.o. v Nelahozevesu v NUTS II regiji Střední Čechy. Vsem presežnim delavcem je bila ponujena možnost sodelovanja v programu za iskanje nove zaposlitve, 460 pa je ponudbo sprejelo.

8. Razčlenitev delavcev, za katere je predvidena pomoč:

Kategorija | Število | Odstotek |

Moški | 219 | 47,6 |

Ženske | 241 | 52,4 |

Državljani EU | 460 | 100,0 |

Nedržavljani EU | 0 | 0,0 |

Stari od 15 do 24 let | 42 | 9,1 |

Stari od 25 do 54 let | 358 | 77,8 |

Starejši od 54 let | 60 | 13,1 |

9. Po poklicnih kategorijah je razčlenitev naslednja:

Kategorija | Število | Odstotek |

Delavci v proizvodnji | 235 | 51,1 |

Upravljavci strojev | 117 | 25,4 |

Vodstveni delavci v proizvodnji | 40 | 8,7 |

Nadzorniki kakovosti | 21 | 4,6 |

Vozniki žerjavov in viličarjev | 18 | 3,9 |

Električarji | 14 | 3,1 |

Osebje v upravi | 4 | 0,9 |

Višji vodstveni delavci | 5 | 1,1 |

Osebje v finančnem oddelku | 3 | 0,6 |

Osebje v IT oddelku | 3 | 0,6 |

10. Češka je v skladu s členom 7 Uredbe (ES) št. 1927/2006 potrdila, da je uporabila politiko enakosti spolov ter nerazlikovanja ter jo bo še naprej uporabljala v različnih fazah izvajanja in še zlasti pri dostopu do ESPG.

Opis zadevnega ozemlja ter njegovih organov in zainteresiranih strani

11. Nelahozeves, kjer je bila tovarna podjetja Unilever, se nahaja v centralni Bohemiji severno od Prage, v okraju Mělník. V okraju živi približno 100 000 prebivalcev, njegovo gospodarstvo pa temelji na živilsko-predelovalni, kemični in energetski industriji. Za okrajno gospodarstvo je značilen visok odstotek MSP.

12. Glavne zainteresirane strani so Ministrstvo za delo in socialne zadeve (MDSZ), Unilever ČZ spol.s r.o., Urad za delo v Mělníku, neodvisni sindikat delavcev v živilski industriji v regijah Bohemija in Moravija (NOSPP).

Pričakovani vpliv odpuščanja presežnih delavcev na stopnjo zaposlenosti na lokalni, regionalni ali državni ravni

13. Češki organi trdijo, da se je brezposelnost na Češkem zaradi krize zelo povišala. V Centralni Bohemiji, kjer je tovarna podjetja Unilever, se je stopnja brezposelnosti povišala s 3,6 % leta 2008 na 6,4 % oktobra 2009. V okraju Nelahozeves je bila oktobra 2009 stopnja brezposelnosti 7,5 %. Čeprav je stopnja brezposelnosti sorazmerno nizka in nižja od češkega državnega povprečja (8,5 % oktobra 2009), je struktura brezposelnih v državi vzbuja zaskrbljenost. Brezposelnost med visoko izobraženimi je nizka, med ljudmi z osnovnošolsko izobrazbo pa presega 25 % in večina presežnih delavcev v podjetju Unilever spada v to kategorijo. Zato je možnost hitre ponovne vključitve na trg dela znatno zmanjšana in obstaja nevarnost, da bi delavci brez dodatne pomoči postali dolgoročno brezposelni.

Usklajeni sveženj prilagojenih storitev, ki jih je treba financirati, in razčlenitev predvidenih stroškov zanj, vključno z njegovim dopolnjevanjem z ukrepi, financiranimi iz strukturnih skladov

14. Vsi naslednji ukrepi iz usklajenega svežnja prilagojenih storitev so namenjeni za ponovno vključitev delavcev na trg dela. Ukrepe bo sofinanciralo podjetje Unilever in jih tudi izvajalo ali pa jih bodo v njegovem imenu izvajali pogodbeniki.

15. Prvi korak bo pomoč pri iskanju zaposlitve v obliki svetovanja glede izgube dela, iskanja zaposlitve in „prehodnega obdobja v poklicnem življenju“. Za vprašanja bodo po potrebi na voljo strokovnjak na področju delovne zakonodaje, psiholog in višji svetovalec za prehodno obdobje v poklicnem življenju. Poleg tega bo izdelana brošura, ki bo na voljo presežnim delavcem in jih bo med drugim obveščala o pričakovanih prednostih služb za iskanje zaposlitve, jim svetovala o obvladovanju čustev in „pravilnih“ in „nepravilnih“ korakih pred začetkom programa.

16. Osebno svetovanje in pomoč pri iskanju zaposlitve bosta vključevala: odgovore na posebna vprašanja glede iskanja zaposlitve, oceno trenutnih dejavnosti, priprave na prihodnje dejavnosti, oceno ponudb, strategije na trgu dela glede poklicne poti, analizo rezultatov razgovorov, iskanje zaposlitve z uporabo interneta in drugih virov informacij, opredelitev ciljnih trgov dela (podjetja, ki bi lahko imele ustrezne ponudbe za delo), podporo pri vzpostavljanju stika s ciljnimi podjetji, mreženje, pripravo življenjepisa in motivacijskih pisem, vzpostavitev stika z vladnimi agencijami, informacije, stik, podporo in poklicno prekvalifikacijo v povezavi z ustanovitvijo podjetja, po potrebi psihološko podporo, psihodiagnostične teste in povratne informacije.

17. Nadomestila za iskanje zaposlitve bodo na voljo delavcem, ko bodo začeli svoje usposabljanje in dejavnosti za iskanje zaposlitve.

18. Seminarji in posebne delavnice za prehodno obdobje v poklicnem življenju se bodo osredotočali na razvoj znanj in spretnosti, uporabnih pri iskanju zaposlitve in načrtovanju poklicne poti. Seminarji za vodstvene delavce bodo ločeni od seminarjev za delavce, da se upoštevajo njihove različne potrebe in različen položaj na trgu dela. Načrtovan je dvodnevni seminar, da se pripravi presežne vodstvene delavce na učinkovito iskanje nove zaposlitve. Udeleženci se bodo učili, kako postopek iskanja zaposlitve videti kot projekt, ki vključuje načrte, ukrepe in osnovne kazalnike za uspešen prehod. Enodnevni program, ki bo potekal v dveh poldnevnih srečanjih, bo pomagal tovarniškim delavcem, vzdrževalcem, izvajalcem in delavcem v drugih službah, plačanih na uro, da opredelijo svoja znanja in spretnosti ter dosežke, določijo poklicne cilje, pripravijo seznam želenih zaposlitev, izpolnijo prošnjo za delovno mesto, življenjepis ali informacijski list in pridobijo pomembna znanja za iskanje zaposlitve. Poleg tega bodo organizirane številne posebne delavnice, vključno z delavnicama o „Življenjepisih in pismih, ki obrodijo sadove“ in „Kako uspešno opraviti razgovor?“.

19. Nadomestilo za usposabljanje in mobilnost je zagotovljeno vsem odpuščenim delavcem med dejavnostmi iskanja zaposlitve.

20. Za vodstveno osebje je načrtovano osebno svetovanje glede prehodnega obdobja v poklicnem življenju za višje vodstvene delavce . Te storitve bodo višjim vodstvenim delavcem omogočile uspešen prehod v poklicnem življenju in vključujejo vse elemente podpore, ki jih posameznik potrebuje, ter so prilagojene različnim okoliščinam. Osebno svetovanje vključuje naslednja področja: obvladovanje čustev, povezanih s postopkom prehoda, samoocena z uporabo ustreznih orodij, celovita ocena znanj in spretnosti, prednosti, vrednot in dosežkov, natančna preučitev poklicnih in zaposlitvenih možnosti, celovita ocena ciljev in strategij na trgu dela, načrti vključevanja na trg dela, priprava življenjepisa, motivacijskega pisma in drugega pisnega gradiva, poglobljen razgovor in usposabljanje na področju mreženja, nasveti pri ocenjevanju in pogajanju glede ponudb za zaposlitev, prilagojeno iskanje podjetij in nasveti glede dela z njimi, dostop do pisarniških prostorov, vključno z delovno postajo z računalnikom, telefaksom, elektronsko pošto in internetom, podpora pri raziskovanju in iskanju prostih delovnih mest, objavljenih v časopisih in svetovanje izkušenih poklicnih svetovalcev glede iskanja vodstvenih kadrov.

21. Sprejeti bodo ukrepi za spodbujanje starejših delavcev . Ti bodo zajemali tedenske delavnice in usposabljanja ter nadaljevalna osebna svetovanja s posebnim poudarkom na odločni samopredstavitvi in računalniških znanjih.

22. Pomoč za samozaposlitev bo zajemala informacije o samozaposlitvi, zlasti o pravnih zahtevah. Vključena bo v delavnice o iskanju nove zaposlitve in v osebna svetovanja glede ponudb na trgu dela v zadevni regiji.

23. Spodbujanje samostojnega podjetništva bo zajemalo delavnico o zahtevah za ustanovitev lastnega podjetja.

24. Stroški za izvajanje projekta (projektna skupina) bodo krili stroške projektne skupine in so neposredno povezani z vsemi drugimi ukrepi. Češki organi so se zaradi preglednosti odločili, da te stroške načrtujejo in predstavijo ločeno.

25. Izdatki za izvajanje ESPG, ki se vključijo v vlogo v skladu s členom 3 Uredbe (ES) št. 1927/2006, zajemajo pripravo, upravljanje in nadzor ter širjenje informacij in obveščanje javnosti.

26. Prilagojene storitve, ki so jih predložili češki organi, so dejavni ukrepi na trgu dela v okviru upravičenih ukrepov iz člena 3 Uredbe (ES) št. 1927/2006. Češki organi ocenjujejo, da skupni stroški teh storitev znašajo 474 463 EUR, izdatki za izvajanje ESPG pa 23 723 EUR (tj. 4,8 % celotnega zneska). Skupni zaprošeni prispevek iz ESPG je 323 820 EUR (65 % skupnih stroškov).

Ukrepi | Predvideno število delavcev, ki bodo prejeli pomoč | Predvideni stroški na delavca, ki bo prejel pomoč (v EUR) | Skupni stroški (ESPG in nacionalno sofinanciranje) (v EUR) |

Prilagojene storitve (prvi odstavek člena 3 Uredbe (ES) št. 1927/2006) |

Pomoč pri iskanju nove zaposlitve | 460 | 44 | *20 423 |

Svetovanje in pomoč pri iskanju zaposlitve | 460 | 174 | 80 040 |

Nadomestilo za iskanje zaposlitve | 460 | 100 | 46 000 |

Seminarji in posebne delavnice o prehodu v poklicnem življenju | 460 | 340 | 156 400 |

Nadomestilo za usposabljanje in mobilnost | 460 | 164 | *75 292 |

Osebne storitve svetovanja glede prehoda v poklicnem življenju | 5 | 4 775 | 28 875 |

Ukrepi za spodbujanje starejših delavcev | 83 | 100 | 8 300 |

Pomoč za samozaposlitev | 10 | 950 | 9 500 |

Spodbujanje samostojnega podjetništva | 10 | 1 150 | 11 500 |

Stroški za izvajanje projekta (projekta skupina) | 460 | 94 | 43 133 |

Vmesni seštevek prilagojenih storitev | 474 463 |

Izdatki za izvajanje ESPG (tretji odstavek člena 3 Uredbe (ES) št. 1927/2006) |

Priprava | 4 745 |

Upravljanje | 2 372 |

Širjenje informacij in obveščanje javnosti | 1 186 |

Nadzor | 15 420 |

Vmesni seštevek izdatkov za izvajanje ESPG | 23 723 |

Skupni predvideni stroški | 498 186 |

Prispevek iz ESPG (65 % skupnih stroškov) | 323 820 |

* Skupni stroški niso popolnoma natančni zaradi zaokroženih stroškov na delavca.

27. Češka je potrdila, da navedeni ukrepi dopolnjujejo ukrepe, financirane iz strukturnih skladov.

Datum, ko so se prilagojene storitve za zadevne delavce začele izvajati ali naj bi se začele izvajati

28. Češka je prilagojene storitve za zadevne delavce, vključene v usklajeni sveženj, predlagan za sofinanciranje iz ESPG, začela izvajati 16. oktobra 2009. Zato je ta datum začetek obdobja upravičenosti za katero koli pomoč, ki bi se lahko dodelila iz ESPG.

Postopki za posvetovanje s socialnimi partnerji

29. Češki organi so sporočili, da so bili spremljevalni ukrepi ob reorganizaciji podjetja Unilever obravnavani s socialnimi partnerji in uradom za delo. Dogovor o spremljevalnih ukrepih je bil sprejet 16. septembra 2009.

30. Češki organi so potrdili, da so ukrepi usklajeni z zahtevami nacionalne zakonodaje in zakonodaje EU o kolektivnem odpuščanju.

Informacije o ukrepih, ki so obvezni na podlagi nacionalne zakonodaje ali kolektivnih pogodb

31. Kar zadeva merila iz člena 6 Uredbe (ES) št. 1927/2006, so češki organi v svoji vlogi:

32. potrdili, da finančni prispevek iz ESPG ne nadomešča ukrepov, za katere so v skladu z nacionalno zakonodajo ali kolektivnimi pogodbami odgovorna podjetja,

33. pokazali, da predvideni ukrepi pomenijo pomoč za posamezne delavce in se ne uporabljajo za prestrukturiranje podjetij ali sektorjev,

34. potrdili, da zgoraj navedeni upravičeni ukrepi ne prejemajo pomoči iz drugih finančnih instrumentov Skupnosti.

Sistemi upravljanja in nadzora

35. Češki organi so obvestili Komisijo, da bodo finančne prispevke upravljali in nadzirali isti organi, ki upravljajo in nadzirajo financiranje iz Evropskega socialnega sklada (ESS) na Češkem.

Financiranje

36. Na podlagi češke vloge je predlagani prispevek iz ESPG za usklajeni sveženj prilagojenih storitev 323 820 EUR, kar je 65 % skupnih stroškov. Dodelitev sredstev, ki jo predlaga Komisija v okviru Sklada, temelji na podatkih, ki jih je dala na voljo Češka.

37. Ob upoštevanju največjega možnega zneska finančnega prispevka iz ESPG v skladu s členom 10(1) Uredbe (ES) št. 1927/2006 in možnosti za prerazporeditev odobrenih sredstev Komisija predlaga uporabo sredstev ESPG v celotnem navedenem znesku, ki se dodeli v okviru razdelka 1a finančnega okvira.

38. Po dodelitvi zaprošenega zneska finančne pomoči bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, v skladu s členom 12(6) Uredbe (ES) št. 1927/2006.

39. S predložitvijo tega predloga za uporabo sredstev ESPG začenja Komisija poenostavljeni postopek tristranskih pogovorov v skladu s točko 28 Medinstitucionalnega sporazuma z dne 17. maja 2006, da bi se doseglo soglasje obeh vej proračunskega organa glede potrebe po uporabi sredstev ESPG in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo. V primeru nestrinjanja ene od obeh vej proračunskega organa bo sklican uraden tristranski sestanek.

40. Komisija ločeno pripravi zahtevek za prerazporeditev za vnos posebnih odobritev za prevzem obveznosti in odobritev plačil v proračun za leto 2011 v skladu s točko 28 Medinstitucionalnega sporazuma z dne 17. maja 2006.

Vir odobritev plačil

41. Proračun za leto 2011 z odobritvami plačil v višini 47 608 950 EUR iz proračunske vrstice 04.0501 „Evropski sklad za prilagoditev globalizaciji (EGF)“; iz te proračunske vrstice se bo krilo 323 820 EUR, potrebnih za to vlogo.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/010 CZ/Unilever, Češka)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[4] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega Parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[5] in zlasti člena 12(3) Uredbe,

ob upoštevanju predloga Komisije[6],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so bili odpuščeni zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

(2) Področje uporabe ESPG se je razširilo na vloge, vložene od 1. maja 2009, da bi se vključila pomoč za delavce, ki so postali presežni neposredno zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

(4) Češka je vlogo za uporabo sredstev ESPG v zvezi s presežnimi delavci v podjetju Unilever ČR spol.s r.o. vložila 24. marca 2010 in jo dopolnila z dodatnimi informacijami do 20. septembra 2010. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska 323 820 EUR.

(5) Zato je treba uporabiti sredstva ESPG, da se zagotovi finančni prispevek za vlogo, ki jo je vložila Češka –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2011 se iz Evropskega sklada za prilagoditev globalizaciji (ESPG) uporabi vsota 323 820 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V [Bruslju/Strasbourgu],

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] V skladu s tretjim odstavkom člena 3 Uredbe (ES) št. 1927/2006.

[4] UL C 139, 14.6.2006, str. 1.

[5] UL L 406, 30.12.2006, str. 1.

[6] UL C […], […], str. […].